至大梁却寄匡城主人
作者：岑參
朝代：唐

paragraphs: 一從棄魚釣，十載干明王。
無由謁天階，却欲歸滄浪。
仲秋至東郡，遂見天雨霜。
昨日夢故山，蕙草色已黃。
平明辭鐵丘，薄暮遊大梁。
仲秋蕭條景，拔刺飛鵝鶬。
四郊陰氣閉，萬里無晶光。
長風吹白茅，野火燒枯桑。
故人南燕吏，籍籍名更香。
聊以玉壺贈，置之君子堂。